Diari Oficial de la Generalitat Valenciana


Sumari del DOGV 4647, del 10-12-2003 (2003/12847)

ORDRE de 19 de novembre del 2003, de la Conselleria d'Economia, Hisenda i Ocupació, per la qual es regula el procediment d'emissió de Valors de la Generalitat Valenciana per mitjà d'oferta pública de subscripció, en el tram minorista.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/11/19/(1)/dof/vci/html**

### Dades del document

Número de DOGV
:   4647

Data del DOGV
:   10-12-2003

Secció del DOGV
:   I. DISPOSICIONS GENERALS

Número del document
:   2003/12091


Data del document
:   19-11-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * hisenda regional
    * deute públic
    * legislació
    * títol de crèdit

ORDRE de 19 de novembre del 2003, de la Conselleria d'Economia, Hisenda i Ocupació, per la qual es regula el procediment d'emissió de Valors de la Generalitat Valenciana per mitjà d'oferta pública de subscripció, en el tram minorista. [2003/X12943]
  
L'experiència adquirida al llarg d'estos anys de funcionament del tram minorista per a la subscripció de deute públic de la Generalitat Valenciana, així com la incorporació de les noves tecnologies en l'àmbit de l'administració, aconsella portar a terme una actualització de l'Ordre de 17 de febrer de 1995, de la Conselleria d'Economia i Hisenda, per la qual s'està regulant el procediment de subscripció pública del deute de la Generalitat Valenciana en el tram per al minorista, tot això amb l'ànim d'oferir un millor servici al ciutadà.
  
Esta actualització que es promou amb la present ordre, a més de reorganitzar el contingut de la norma anterior, per a ordenar-la seguint la seqüència funcional del procediment, pretén aconseguir els objectius següents:
  
- Permetre la subscripció a través de mitjans telemàtics utilitzant firma electrònica avançada.
  
- Desvincular el funcionament del tram minorista respecte al tram majorista per a dotar el primer d'una major flexibilitat, en no dependre este del resultat de la subhasta del tram majorista.
  
- Agilitar el procediment de fixació del preu dels valors per mitjà de la vinculació a una referència de tipus d'interés de mercat.
  
- Ampliar la possibilitat d'efectuar el desemborsament dels títols per part del subscriptor per mitjà de la utilització d'altres mitjans de pagament generalment acceptats.
  
D'altra banda, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix en l'article 45 que les administracions públiques impulsaran l'ús i l'aplicació de les tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències.
  
El Decret 87/2002, de 30 de maig del Govern Valencià, regula la utilització de la firma electrònica avançada en la Generalitat Valenciana.
  
Per tot això, i de conformitat amb la legislació vigent en general, i en particular amb allò establit pel Decret 94/1996, de 21 de maig, del Govern Valencià pel qual es regula la gestió del deute públic, l'Ordre de 23 de setembre de 1998, de la Conselleria d'Economia, Hisenda i Administració Pública, de desplegament parcial del Decret 94/1996, modificada parcialment per l'Ordre de 12 de desembre del 2002 de la Conselleria d'Economia, Hisenda i Ocupació i el Decret 83/1994, de 26 d'abril, del Govern Valencià, pel qual s'aprova el Reglament de l'Institut Valencià de Finances.
  
ORDENE
  
Article 1. Establiment d'un tram minorista
  
Per a permetre l'eficaç col·locació i una major diversificació en la base d'inversors del deute públic de la Generalitat Valenciana, s'habilita un tram destinat a la subscripció de Valors de la Generalitat Valenciana entre el menut inversor particular, per mitjà de la realització periòdica d'ofertes públiques de subscripció de valors negociables.
  
Article 2. Característiques dels Valors oferits en el tram minorista
  
a) La distribució de deute públic de la Generalitat Valenciana a través del tram minorista, podrà realitzar-se per mitjà de l'emissió dels instruments següents denominats en euros:
  
- Pagarés de la Generalitat Valenciana
  
- Qualsevol altre valor negociable generalment admés per a l'emissió de deute públic.
  
b) El preu dels valors s'establirà atenent les regles següents:
  
1. Els valors s'oferiran al preu resultant d'aplicar un diferencial a un tipus d'interés de referència utilitzat habitualment pels mercats financers.
  
2. L'Institut Valencià de Finances concretarà per mitjà de resolució, el tipus de referència a utilitzar per a cada instrument, així com la metodologia de càlcul del preu efectiu inicial dels valors oferits.
  
3. El tipus d'interés resultant, una vegada aplicat el diferencial, no podrà ser inferior en 30 punts bàsics al tipus d'interés de referència.
  
c) Els terminis als quals s'emetrà cada instrument, així com les restants característiques de l'emissió, seran establits per l'Institut Valencià de Finances en cada convocatòria.
  
d) Els valors que es posen en circulació en virtut de la present ordre, estaran representats en anotacions en compte.
  
e) La negociació dels valors que s'emeten es realitzarà en la Borsa de Valors de València o en el Mercat de Deute Públic en Anotacions. L'Institut Valencià de Finances sol·licitarà l'admissió a cotització en el corresponent mercat, dins dels quinze dies hàbils següents a la data d'emissió.
  
Article 3. Contingut i publicitat de les convocatòries d'oferta pública de subscripció de valors per al tram minorista
  
a) Les convocatòries d'oferta pública de subscripció es realitzaran mitjançant resolució de l'Institut Valencià de Finances, en les quals es determinarà:
  
- L'import màxim total oferit.
  
- Els terminis als quals s'emetran els títols, incloent-hi la data d'emissió i de venciment.
  
- El tipus d'interés
  
- L'import nominal i el preu en euros a pagar per cada títol.
  
- Termini per a la presentació de sol·licituds noves.
  
- Termini màxim per a la presentació de sol·licituds de renovació.
  
- Termini per al desemborsament de les sol·licituds noves.
  
- Entitat o entitats financeres agent per al desemborsament de les noves subscripcions.
  
- Mercat organitzat en el qual es negociaran els valors.
  
- Termini màxim per a l'admissió a cotització dels valors.
  
- Entitat encarregada del registre comptable de les anotacions en compte
  
- Adreça de la pàgina web habilitada per a la subscripció telemàtica.
  
b) La determinació del termini per a realitzar el desemborsament s'efectuarà de forma que en la data d'emissió o posada en circulació dels valors, estos es troben totalment desemborsats.
  
c) El contingut de la convocatòria serà publicat per l'Institut Valencià de Finances el mateix dia de la resolució i es realitzarà a través dels mitjans que oportunament es determinen.
  
Article 4. Procediment de subscripció
  
a) Podrà presentar sol·licituds de subscripció qualsevol persona física o jurídica, que complisca els requisits establits en la present ordre.
  
b) Les sol·licituds de subscripció s'acceptaran per ordre d'entrada en el sistema informàtic de l'Institut Valencià de Finances, respectant l'ordre temporal de recepció, fins que s'haja aconseguit l'import màxim establit en la convocatòria, i es rebutjaran totes aquelles sol·licituds posteriors que excedisquen de l'import mencionat. A estos efectes es donarà preferència a les sol·licituds de renovació dels valors que amortitzen, sempre que tinguen la seua entrada en l'Institut Valencià de Finances abans de l'inici del període de subscripció establit per a les sol·licituds noves.
  
c) Cada subscriptor podrà formular una o més sol·licituds de subscripció noves, per un import mínim equivalent al nominal d'un títol i fins a un límit màxim per subscriptor que en cap cas podrà excedir de 100.000 euros de nominal per instrument i convocatòria. Este límit màxim no serà aplicable a les sol·licituds de renovació. En qualsevol cas, l'import sol·licitat haurà de ser múltiple de l'import nominal d'un títol.
  
d) En el moment de la sol·licitud de subscripció nova, l'Institut Valencià de Finances lliurarà als subscriptors, directament o per via telemàtica, si este ha sigut el mitjà triat expressament pel subscriptor, una còpia en dos exemplars de l'imprés de sol·licitud de deute.
  
e) Les sol·licituds podran ser presentades del mode següent:
  
1. Presentació directa en les oficines obertes per l'Institut Valencià de Finances o les seues delegacions concertades amb altres organismes públics o privats. En este supòsit, l'entitat delegada haurà d'exposar en lloc visible la corresponent acreditació emesa a l'efecte per l'Institut Valencià de Finances.
  
2. Presentació per mitjà dels procediments electrònics o telemàtics habilitats a l'efecte per la Generalitat Valenciana per aquelles persones que disposen d'un certificat usuari de firma electrònica avançada. En este supòsit, s'expedirà el corresponent rebut telemàtic, imprimible per l'usuari.
  
3. Les peticions de renovació podran ser presentades, a més dels mitjans indicats en els apartats anteriors per mitjà de correu ordinari o fax.
  
f) Les sol·licituds de subscripció realitzades i acceptades es consideraran compromisos en ferm d'adquisició del deute de la Generalitat Valenciana i el seu no desemborsament íntegre en el compte de la Generalitat en els termes i condicions establits en l'article 7 de la present ordre determinarà la pèrdua per part del peticionari de qualsevol dret que li puga correspondre en relació amb els títols sol·licitats, en especial quant a la seua adjudicació, sense que puga exigir cap tipus de responsabilitat a la Generalitat Valenciana i/o a l'Institut Valencià de Finances per la causa mencionada i sense perjudici, si és el cas, de l'exigència de l'eventual responsabilitat en què haja pogut incórrer el peticionari per incompliment de la seua obligació de desemborsament.
  
g) L'Institut Valencià de Finances posarà a disposició dels subscriptors un full informatiu amb les principals dades de l'emissió de què es tracte. El dit full haurà de fer referència a la present ordre.
  
Article 5. Contingut de les sol·licituds de subscripció
  
En el formulari de sol·licitud de subscripció s'indicaran, com a mínim, les dades següents:
  
- El nom, cognoms o raó social de cada subscriptor, el número d'identificació fiscal, així com el seu domicili complet.
  
- El número de la convocatòria, per al cas de sol·licituds noves.
  
- Les característiques del deute sol·licitat.
  
- L'import nominal total que se sol·licita i el nombre de títols.
  
- L'entitat de crèdit col·laboradora, a través de la qual el subscriptor sol·licita el reembors dels imports corresponents al seu venciment, així com el dipòsit inicial dels valors. El dit dipòsit es podrà dur a terme per l'entitat col·laboradora per si mateixa, o per delegació a través d'una entitat adherida al servici d'anotacions en compte i liquidació del mercat de què es tracte, en el cas que la primera no hi estiga adherida. Les entitats financeres col·laboradores hauran d'estar reconegudes com a tals per l'Institut Valencià de Finances.
  
Article 6. Subscripció a través de mitjans telemàtics (Internet)
  
a) Les subscripcions generades per mitjans telemàtics en virtut de la present ordre, es portaran a terme sempre a través del portal Generalitat Valenciana, mitjançant la connexió a l'adreça http://www.gva.es, o indirectament a través del portal de l'Institut Valencià de Finances. Els dits mitjans utilitzaran els certificats electrònics autoritzats per la Generalitat Valenciana per a garantir l'autenticació, la integritat i el no repudi en les operacions realitzades.
  
b) La sol·licitud de subscripció o qualsevol altra operació que requerisca l'acreditació del subscriptor, es formalitzarà mitjançant la utilització de firma electrònica avançada, expedida per la Generalitat Valenciana o per una altra entitat prestadora dels servicis de certificació de firma electrònica amb la qual la Generalitat Valenciana haja establit el conveni oportú, en els termes previstos en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana.
  
c) El contingut de la sol·licitud serà, com a mínim, l'indicat en l'article 5 per a les sol·licituds presentades per mitjà de documentació física.
  
d) El període de subscripció a través de procediments telemàtics podrà diferir de l'establit per a la subscripció presencial. En este supòsit, haurà de constar en la convocatòria corresponent.
  
e) La subscripció a través de mitjans telemàtics estarà disponible durant el període establit en la convocatòria, sense perjudici de les interrupcions necessàries per raons tècniques o per causes de força major.
  
Article 7. Desembors de les subscripcions
  
a) Els subscriptors hauran de realitzar el desemborsament de l'import corresponent als valors sol·licitats per mitjà d'ingrés en el compte de la Generalitat Valenciana destinat al servici del deute i obert en l'entitat o entitats financeres agents, designades a l'efecte en la convocatòria.
  
b) El desemborsament a realitzar haurà de coincidir amb la quantitat que aparega assenyalada a l'efecte, per l'Institut Valencià de Finances, en l'imprés de sol·licitud de subscripció.
  
c) El desemborsament haurà de realitzar-se dins del termini fixat en la convocatòria, i estarà subjecte a les restriccions establides segons el mitjà de pagament utilitzat. A estos efectes s'entendrà com a data efectiva de desemborsament la de l'apunt d'abonament en el compte de la Generalitat Valenciana. En qualsevol cas, la data de valoració aplicada haurà de ser igual o anterior al de la data d'emissió dels títols de què es tracte.
  
d) El desemborsament es realitzarà per mitjà de la utilització d'aquells mitjans de pagament generalment acceptats, que permeten la percepció irrevocable dels fons amb anterioritat a la data de la inscripció dels valors en el corresponent registre comptable. A l'efecte, l'Institut Valencià de Finances autoritzarà per mitjà de resolució, que serà publicada en el Diari Oficial de la Generalitat Valenciana, aquells mitjans de pagament que podran ser utilitzats per a esta finalitat.
  
e) El desemborsament efectuat per qualsevol dels mitjans de pagament establits només tindrà el caràcter de definitiu, quan s'haja realitzat, si és el cas, la comprovació corresponent per part de l'Institut Valencià de Finances, de l'abonament definitiu i irrevocable dins del termini establit i en la forma pertinent, en el compte de la Generalitat Valenciana.
  
f) El desemborsament corresponent a la renovació de valors, en el cas que esta se sol·licite, s'efectuarà per mitjà de la deducció a l'import a abonar pel títol que amortitza, de l'import a desembossar per la nova emissió.
  
g) Si per qualsevol circumstància l'ingrés efectuat és revocat després de la data d'emissió, es faculta l'Institut Valencià de Finances per a anul·lar l'adjudicació corresponent, així com a iniciar els tràmits oportuns davant els procedents òrgans reguladors del mercat de valors.
  
Article 8. Resolució d'adjudicació i emissió dels valors en el tram per al minorista
  
El resultat de l'adjudicació i la corresponent emissió, es determinarà per mitjà de resolució de l'Institut Valencià de Finances, que serà publicada en el Diari Oficial de la Generalitat Valenciana, i inclourà com a mínim:
  
- Denominació dels valors emesos.
  
- Imports nominals adjudicats.
  
- Nombre de títols emesos per a cada instrument i termini.
  
- Dates d'emissió i amortització.
  
- Tipus d'interés per a cada instrument i termini.
  
- Import nominal de cada títol.
  
- Preu a desemborsar per cada títol.
  
- Mercat organitzat en el qual es negociaran els valors.
  
- Entitat encarregada del registre comptable de les anotacions en compte.
  
Article 9. Pagament al venciment
  
a) Els valors emesos a l'empara de la present ordre, s'amortitzaran pel seu valor nominal en la data de venciment, amb aplicació, si és el cas, de la retenció fiscal corresponent a les rendes derivades d'estos. La dita retenció s'ajustarà a allò establit per la normativa fiscal vigent en cada moment i serà realitzada per l'entitat financera encarregada de l'operació.
  
b) El pagament dels valors es realitzarà, per mitjà de l'abonament corresponent, en l'entitat financera que conste al registre d'anotacions en compte com dipositària dels títols al seu venciment.
  
DISPOSICIÓ DEROGATÒRIA
  
Queda derogada l'Ordre de 17 de febrer de 1995, de la Conselleria d'Economia i Hisenda, per la qual regula el procediment de subscripció pública del deute de la Generalitat Valenciana en el tram per al minorista.
  
DISPOSICIÓ FINAL
  
Primera
  
S'autoritza l'Institut Valencià de Finances per a dictar les disposicions i adoptar les mesures que requerisca l'execució de la present ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 19 de novembre de 2003
  
El conseller d'Economia, Hisenda i Ocupació,


Còpia Permalink ELI